作者：刘克庄
词牌/韵律：沁园春

paragraphs: 帝赐玄圭，臣妾潘衡，奴隶侯璋。
因封还除目，见瞋鬼质，窜涂贽卷，取怨奇章。
肯比寒儒，自夸秘宝，十袭庭邽寸许香。
下岩石，要朝朝磨试，不论闲忙。
何须狗监揄扬。
这衡尺曾经圣手量。
纵埋之地下，居然光怪，栖之梁上，亦恐偷将。
蓬户无人，花村有犬，添几重茅覆野堂。
交游少，约文房四友，泛浩摩苍。